title: Propunere de decizie-cadru a Consiliului privind prevenirea şi combaterea traficului de persoane şi protejarea victimelor şi de abrogare a Deciziei-cadru 2002/629/JAI {SEC(2009) 358} {SEC(2009) 359}

text:
Anunţ juridic important

|

52009PC0136

	[pic] | COMISIA COMUNITĂŢILOR EUROPENE |Bruxelles, 25.3.2009COM(2009) 136 final2009/0050 (CNS)Propunere deDECIZIE-CADRU A CONSILIULUIprivind prevenirea și combaterea traficului de persoane și protejarea victimelorși de abrogare a Deciziei-cadru 2002/629/JAI {SEC(2009) 358}{SEC(2009) 359}  EXPUNERE DE MOTIVE1. CONTEXTUL PROPUNERII1.1. Motivele și obiectivele propuneriiTraficul de persoane este considerat în întreaga lume una dintre cele mai grave infracțiuni, o încălcare gravă a drepturilor omului, o formă modernă de sclavie și o afacere extrem de profitabilă pentru criminalitatea organizată. Acesta constă în recrutarea, transferul sau primirea de persoane, efectuată prin mijloace coercitive, frauduloase sau abuzive, în vederea exploatării, inclusiv a exploatării sexuale sau prin muncă, a muncii forțate, a aservirii domestice sau a altor forme de exploatare, inclusiv prin prelevare de organe.Prin urmare, răspunsul la trafic trebuie să fie ferm și menit să prevină și să sancționeze infracțiunea, precum și să protejeze victimele acesteia.1.2. Contextul generalO serie de state membre UE sunt destinatare principale ale fluxurilor de trafic de persoane dinspre țările terțe. În plus, există dovezi referitoare la existența unor fluxuri de trafic în interiorul UE. Se poate estima, din cifrele disponibile, că anual sunt traficate dinspre țări terțe în zona UE sau în interiorul zonei UE câteva sute de mii de persoane.Vulnerabilitatea socială este indiscutabil principala cauză care stă la baza traficului de persoane. Vulnerabilitatea rezultă din factori economici și sociali, precum sărăcia, discriminarea sexuală, conflictele armate, violența domestică, familiile disfuncționale și din circumstanțe personale, precum vârsta, afecțiuni medicale sau handicapuri. Această vulnerabilitate este folosită de rețelele de criminalitate organizată pentru facilitarea migrației și exploatarea ulterioară gravă a persoanelor, prin uz de forță, amenințări, constrângere sau diverse forme de abuz, precum dependența de o persoană cauzată de îndatorarea față de aceasta. De altfel, nivelul ridicat al profiturilor generate este un stimulent subiacent important. Un alt stimulent este cererea de servicii sexuale și de forță de muncă ieftină.1.3. Dispoziții în vigoare în domeniul propuneriiConvenția ONU cu privire la drepturile copilului, adoptată în 1989, urmărește protejarea copiilor de toate formele de exploatare sexuală și de abuz sexual. Această obligație se extinde la exploatarea sexuală și la abuzul sexual la care sunt supuși copiii în contextul traficului de persoane.În 2000, ONU a adoptat Protocolul privind prevenirea, reprimarea și pedepsirea traficului de persoane, în special al femeilor și copiilor, adițional la Convenția ONU împotriva criminalității transnaționale organizate. Protocolul a fost primul instrument internațional cuprinzător care a abordat problema traficului de persoane. În martie 2009, protocolul era ratificat de 23 de state membre ale UE și era semnat de celelalte 4 state membre. Comunitatea Europeană a semnat și a aprobat protocolul.Convenția Consiliului Europei privind acțiunea împotriva traficului de persoane oferă un cadru extins și coerent care reglementează prevenirea, cooperarea între diferiții actori, protecția și asistența victimelor, precum și obligația de a incrimina traficul de persoane. Punerea în aplicare a unor astfel de măsuri ar duce la îmbunătățiri semnificative. Convenția a fost ratificată de 12 state membre ale UE. Alte 13 au semnat-o și sunt în curs de ratificare a acesteia.Decizia-cadru privind combaterea traficului de persoane a fost adoptată la 19 iulie 2002 ca răspuns la nevoia, percepută general, de a aborda la nivelul UE problema infracțiunii grave pe care o reprezintă traficul de persoane. Comisia a adoptat în mai 2006 un raport privind punerea în aplicare a deciziei-cadru menționate anterior.Directiva 2004/81/CE prevede acordarea de asistență și statut de rezident victimelor care sunt resortisanți ai țărilor terțe. Comisia va prezenta în toamna anului 2009 un raport cu privire la punerea în aplicare a Directivei 2004/81/CE și va analiza măsurile adecvate necesare pentru a consolida suplimentar protecția oferită victimelor de către statele membre.1.4. Coerența cu celelalte politici și obiective ale UniuniiCombaterea tuturor formelor de violență îndreptată împotriva unui anumit sex, inclusiv a traficului de persoane, face parte integrantă din angajamentul asumat de Comisie în Foaia de parcurs pentru egalitatea de șanse între femei și bărbați[1]. Combaterea traficului de copii este inclusă și în Strategia privind drepturile copilului[2]. Obiectivul combaterii traficului de persoane și al acordării de asistență victimelor respectă reglementările Deciziei-cadru 2001/220/JAI a Consiliului privind statutul victimelor în cadrul procedurilor penale[3] și ale Directivei 2004/81/CE a Consiliului privind permisul de ședere[4], al cărei obiect îl constituie aspectele legate de imigrație și care se aplică numai resortisanților țărilor terțe. Toate dispozițiile prezentei decizii-cadru se aplică în măsura în care problema respectivă nu face obiectul directivei menționate anterior. Obiectivul combaterii traficului de persoane respectă, de asemenea, Directiva 2004/80/CE a Consiliului privind despăgubirea victimelor infracționalității, care vizează facilitarea accesului la despăgubiri în situațiile transfrontaliere[5], și Decizia-cadru 2008/841/JAI a Consiliului privind lupta împotriva crimei organizate[6]. Traficul de persoane este inclus pe lista infracțiunilor care presupun predarea pe baza unui mandat european de arestare în conformitate cu Decizia-cadru 2002/584/JAI a Consiliului privind mandatul european de arestare[7]. Obiectivele menționate anterior respectă în totalitate aceste instrumente, Convenția Consiliului Europei privind acțiunea împotriva traficului de persoane, precum și mandatele Europol și Eurojust.Orice acțiune a Uniunii în acest domeniu trebuie să respecte drepturile fundamentale și principiile recunoscute în special în Carta Drepturilor Fundamentale a Uniunii Europene (Carta UE) și în Convenția europeană pentru apărarea drepturilor omului și a libertăților fundamentale (CEDO). Atunci când pun în aplicare legislația comunitară, statele membre trebuie să respecte aceste drepturi și principii.Prezenta propunere a fost făcută sub rezerva efectuării unei analize aprofundate, pentru a se asigura faptul că dispozițiile acesteia sunt compatibile în totalitate cu drepturile fundamentale, în special cu demnitatea umană, cu interzicerea torturii și a tratamentelor sau a pedepselor inumane sau degradante, cu interzicerea sclaviei și a muncii forțate, cu drepturile copilului, cu dreptul la libertate și securitate, cu libertatea de expresie și de informare, cu protecția datelor cu caracter personal, cu dreptul la o cale de atac eficientă și la un proces echitabil și cu principiile legalității și proporționalității infracțiunilor și pedepselor penale.S-a acordat o atenție specială articolului 5 alineatul (3) din Carta UE, care interzice în mod expres traficul de persoane. A fost, de asemenea, important articolul 24 din Carta UE, întrucât multe dintre victimele traficului de persoane sunt copii. Dispozițiile privind protecția și asistența victimelor au un impact pozitiv asupra drepturilor fundamentale. Dreptul la protecție împotriva sclaviei, muncii forțate și aservirii a fost recunoscut de Curtea Europeană a Drepturilor Omului. În prezenta decizie se ține seama și de dreptul victimei la o anchetă precisă, imparțială, eficace și rapidă, iar acest drept va fi pus în practică printr-o mai mare recunoaștere a rolului victimei în cadrul procedurii penale.Creșterea importanței rolului victimei în cadrul procedurilor penale ar putea avea un impact negativ în cazul în care consolidarea rolului victimei ar fi de așa natură încât să pună în pericol drepturile procedurale ale inculpatului, în special dreptul la un proces echitabil (articolul 47 din Carta UE) și dreptul la apărare (articolul 48 din Carta UE). Cu toate acestea, Curtea Europeană a Drepturilor Omului a stabilit principii clare prin care să reconcilieze drepturile inculpatului și ale victimei. Prin urmare, s-a asigurat compatibilitatea totală cu drepturile apărării prin redactarea cu atenție a textului legislativ, permițându-se astfel punerea în aplicare adecvată de către statele membre.2. CONSULTAREA PăRțILOR INTERESATE șI EVALUAREA IMPACTULUI2.1. Consultarea părților interesate2.1.1. Metode de consultare, principalele sectoare vizate și profilul general al părților consultateÎn urma cererii Consiliului de a se evalua punerea în aplicare a planului UE, Comisia a solicitat statelor membre în decembrie 2007 să răspundă la un chestionar. Au fost primite răspunsuri de la 23 de state membre și de la Norvegia. Rezultatele au fost incluse în documentul de lucru al serviciilor Comisiei adoptat la 17 octombrie 2008.Au avut loc trei reuniuni consultative în vederea elaborării evaluării impactului. Grupul de experți privind traficul de persoane s-a întrunit la 2 și 3 octombrie 2008 și, după discuții ample, a emis un aviz scris. La 7 octombrie 2008, a avut loc o reuniune consultativă cu experți proveniți din medii profesionale diferite, inclusiv din cadrul guvernelor, al agențiilor de aplicare a legii, al ONG-urilor, al organizațiilor internaționale și al universităților. După reuniune, participanții au fost invitați să transmită observații în scris, câțiva experți dând curs acestei invitații. La 17 octombrie 2008, a fost organizată o reuniune cu reprezentanți ai statelor membre.2.1.2. Rezumatul contribuțiilor și modul în care au fost luate în considerare-  În avizul său scris, Grupul de experți al Comisiei Europene privind traficul de persoane a subliniat ca principii directoare necesitatea instituirii unui cadru legal adecvat în fiecare țară, necesitatea ca drepturile omului să devină un aspect de importanță primordială, necesitatea unei abordări holistice, coordonate și integrate pentru a interconecta politicile guvernamentale în materie de trafic de persoane cu politicile în materie de migrație, necesitatea respectării drepturilor copilului, a promovării cercetării în domeniul traficului de persoane și a monitorizării impactul politicilor antitrafic.-  Multe părți interesate au fost de acord că sunt necesare dispoziții specifice care să consolideze cercetarea și urmărirea penală. S-a subliniat, în general, rolul crucial al măsurilor de asistență.-  Problema introducerii unei obligații specifice de a-i incrimina pe clienții care fac apel, în cunoștință de cauză, la serviciile sexuale ale unei persoane care face obiectul traficului a fost controversată în rândul părților interesate. O serie de state membre au subliniat faptul că o astfel de dispoziție nu ar trebui în niciun caz să fie obligatorie.2.2. Obținerea și utilizarea expertizeiNu a fost necesar să se recurgă la expertiză externă.2.3. Evaluarea impactuluiAu fost examinate diverse opțiuni de politică ca mijloc prin care să se atingă mai eficace obiectivele prevenirii și combaterii traficului de persoane și să se protejeze mai bine victimele.-  Opțiunea de politică (1): Nicio nouă acțiune la nivelul UEUE nu ar întreprinde nicio acțiune de combatere a traficului de persoane, statele membre putând să continue procesul de semnare și ratificare a Convenției Consiliului Europei privind acțiunea împotriva traficului de persoane.-  Opțiunea de politică (2): Alte măsuri decât cele legislativeDecizia-cadru 2004/629/JAI nu ar fi modificată. Ar putea fi puse în aplicare alte măsuri decât cele legislative în domeniul schemelor de sprijinire a victimelor, al monitorizării, al măsurilor de prevenire în țările de destinație, al măsurilor de prevenire în țările de origine, al formării și al cooperării în domeniul aplicării legii.-  Opțiunea de politică (3): Legislație nouă în domeniul urmăririi penale, al sprijinirii victimelor, al prevenirii și al monitorizăriiAr fi adoptată o nouă decizie-cadru, care să includă dispoziția deciziei-cadru existente, anumite dispoziții ale Convenției Consiliului Europei, precum și elemente suplimentare. Noua decizie-cadru ar conține în special dispoziții în domeniul dreptului penal material, al competenței și urmăririi penale, al drepturilor victimelor în procedurile penale, al asistenței victimelor, al măsurilor speciale de protecție a copiilor, al prevenirii și al monitorizării.-  Opțiunea de politică (4): Legislație nouă (ca în cazul opțiunii 3) + alte măsuri decât cele legislative (ca în cazul opțiunii 2)-  Ar fi adoptată o nouă decizie-cadru, care să încorporeze decizia-cadru existentă și să includă noi dispoziții. Noua decizie-cadru ar fi suplimentată de alte măsuri decât cele legislative, în special de cele identificate în opțiunea 2.-  În urma analizei impacturilor economice și sociale, precum și a impacturilor asupra drepturilor fundamentale, opțiunile 3 și 4 prezintă cea mai bună abordare a problemei și ar trebui să atingă în totalitate obiectivele identificate. Opțiunea preferată ar fi opțiunea numărul 4.3. ELEMENTELE JURIDICE ALE PROPUNERII3.1. Rezumatul acțiunii propusePe lângă dispozițiile deciziei-cadru existente, noua decizie-cadru ar include următoarele noi elemente:A Dispoziții ale dreptului penal material-  Definiție;-  Circumstanțe agravante și pedepse;-  Neaplicarea de sancțiuni victimei.B Competență și urmărirea penală-  Normă de competență extrateritorială mai extinsă și cu un grad mai ridicat de obligativitate;-  Coordonarea urmăririi penale; această dispoziție poate fi înlocuită în momentul adoptării Propunerii de decizie-cadru privind conflictele de competențe în cadrul procedurilor penale[8];-  Instrumente de anchetă.C Drepturile victimelor în procedurile penale-  Tratamentul special menit să prevină victimizarea secundară;-  Protecția pe baza unei evaluări a riscului;-  Despăgubiri, inclusiv accesul la fondurile existente.D Sprijinul acordat victimelor-  Instituirea unor mecanisme de identificare și asistență timpurii ale victimelor;-  Instituirea unui standard de asistență, care să includă accesul la tratamentul medical consilierea și asistența psihologică necesare;-  Măsuri speciale pentru copii.E Prevenirea-  Acțiuni menite să descurajeze cererea de servicii sexuale și de mână de lucru ieftină;-  Formare;-  Incriminarea utilizatorilor de servicii obținute de la o persoană despre care știu că a fost victimă a traficului de persoane;F Monitorizare-  Instituirea de raportori naționali sau de mecanisme echivalente.3.2. Valoarea adăugată a propunerii în comparație cu Convenția din 2005 a Consiliului Europei privind acțiunea împotriva traficului de persoanePropunerea are la bază convenția Consiliului Europei și adoptă aceeași abordare holistică, care include prevenirea, pedepsirea, protecția victimelor și monitorizarea. În plus, propunerea include următoarele elemente principale, care constituie valoare adăugată:-  noi dispoziții care prevăd tratamente specifice, în cadrul procedurilor penale, pentru victimele vulnerabile, menite să prevină victimizarea secundară (articolul 9);-  un domeniu de aplicare mai larg al dispoziției privind neaplicarea de sancțiuni victimelor pentru implicarea acestora în activități ilegale, indiferent ce mijloace ilicite au folosit autorii infracțiunii (articolul 6);-  un standard mai înalt în privința asistenței acordate victimelor, în special în ceea ce privește tratamentul medical (articolul 10);-  competență extrateritorială mai extinsă și cu un grad de obligativitate mai ridicat, statele membre fiind astfel obligate să urmărească penal acei resortisanți ai săi sau acele persoane care își au reședința obișnuită pe teritoriul lor care au comis infracțiunea de trafic de persoane în afara teritoriului statului în cauză (articolul 8);-  un nivel precis al pedepselor, adaptat gravității infracțiunii (articolul 3);-  în plus, integrarea dispozițiilor cu conținut similar în acquis-ul comunitar arată avantajele aferente legăturii mai strânse create de ordinea juridică a UE, și anume intrarea în vigoare imediată și monitorizarea punerii în aplicare.3.3. Temeiul juridicArticolul 29, articolul 31 alineatul (1) litera (e) și articolul 34 alineatul (2) litera (b) din Tratatul UE.4. PRINCIPIUL SUBSIDIARITățIIObiectivele propunerii nu pot fi atinse într-o măsură suficientă doar de către statele membre din următoarele motive.Combaterea traficului de persoane necesită coordonarea eforturilor statelor membre, precum și cooperarea la nivel internațional, în vederea atingerii obiectivelor stabilite. Diferențele de tratament juridic dintre statele membre reprezintă un obstacol în calea coordonării eforturilor și obstrucționează aplicarea legii și cooperarea judiciară la nivel internațional.O acțiune la nivelul Uniunii Europene va realiza mai bine obiectivele propunerii din următorul motiv.Propunerea va apropia mai mult dreptul penal material al statelor membre și normele de procedură ale acestora decât decizia-cadru existentă. Acest lucru va avea un impact pozitiv asupra aplicării dreptului internațional și a cooperării judiciare internaționale, precum și asupra protecției și asistenței acordate victimelor. Prin urmare, propunerea respectă principiul subsidiarității.5. PRINCIPIUL PROPORțIONALITățIIPropunerea respectă principiul proporționalității prin faptul că se limitează la minimul cerut pentru a realiza obiectivele prevăzute la nivel european și nu depășește ceea ce este necesar în acest scop.6. ALEGEREA INSTRUMENTELORInstrumentul propus: decizie-cadru.Alte mijloace nu ar fi adecvate. În combaterea traficului de persoane numai o decizie-cadru permite apropierea legislației naționale și este necesară pentru a îmbunătăți aplicarea dreptului internațional și cooperarea judiciară internațională.7. IMPLICAțIILE BUGETAREPropunerea nu are nicio implicație asupra bugetului comunitar.8. INFORMAțII SUPLIMENTAREAbrogarea legislației existenteAdoptarea propunerii va duce la abrogarea legislației existente.2009/0050 (CNS)Propunere deDECIZIE-CADRU A CONSILIULUIprivind prevenirea și combaterea traficului de persoane și protejarea victimelorși de abrogare a Deciziei-cadru 2002/629/JAICONSILIUL UNIUNII EUROPENE,având în vedere Tratatul privind Uniunea Europeană, în special articolul 29, articolul 31 alineatul (1) litera (e) și articolul 34 alineatul (2) litera (b),având în vedere propunerea Comisiei,având în vedere avizul Parlamentului European[9],întrucât:(1) Traficul de persoane este o infracțiune gravă, comisă adesea în cadrul criminalității organizate, și o încălcare gravă a drepturilor omului.(2) Uniunea Europeană este hotărâtă să prevină și să combată traficul de persoane și să protejeze drepturile persoanelor traficate. În acest sens, au fost adoptate Decizia-cadru 2002/629/JAI a Consiliului din 19 iulie 2002 privind combaterea traficului de persoane[10] și un Plan al UE privind cele mai bune practici, normele și procedurile pentru combaterea și prevenirea traficului de persoane (2005/C 311/01)[11].(3) Prezenta decizie-cadru adoptă o abordare integrată și holistică cu privire la combaterea traficului de persoane. Obiectivele principale ale prezentei decizii-cadru sunt prevenirea și urmărirea penală mai riguroase, precum și protecția drepturilor victimelor. Copiii sunt mai vulnerabili, fiind expuși, prin urmare, unui risc mai mare de a deveni victime ale traficului de persoane. Toate dispozițiile prezentei decizii-cadru ar trebui aplicate în lumina interesului superior al copilului, în conformitate cu Convenția din 1989 a Organizației Națiunilor Unite cu privire la drepturile copilului[12].(4) Protocolul din 2000 al Organizației Națiunilor Unite privind prevenirea, reprimarea și pedepsirea traficului de persoane, în special al femeilor și copiilor, adițional la Convenția ONU împotriva criminalității transnaționale organizate[13], și Convenția din 2005 a Consiliului Europei privind acțiunea împotriva traficului de persoane[14] sunt etape cruciale în procesul de consolidare a cooperării internaționale împotriva traficului de persoane. Pentru a consolida procesul de apropiere a legislației, prezenta decizie-cadru adoptă definiția extinsă a acestei infracțiuni, inclusă în instrumentele ONU și ale Consiliului Europei menționate anterior. Definiția include, de asemenea, traficul de persoane în scopul prelevării de organe, care poate fi legat de traficul de organe și constituie o încălcare gravă a demnității umane și a integrității fizice a persoanelor.(5) Pedepsele ar trebui să fie eficace, disuasive și proporționale cu gravitatea infracțiunii și pentru ca cercetarea și urmărirea penală să fie mai eficace, precum și pentru a îmbunătăți aplicarea dreptului internațional și cooperarea judiciară internațională. Circumstanțele agravante ar trebui să țină seama de necesitatea de a proteja victimele deosebit de vulnerabile, inclusiv toate victimele care sunt copii și adulții care sunt vulnerabili din cauza unor circumstanțe personale sau a consecințelor fizice sau psihologice ale infracțiunii.(6) Victimele ar trebui să nu fie incriminate și pedepsite, în urma unei decizii a autorității competente, pentru activitățile ilegale în care au fost implicate ca o consecință directă a faptului că au făcut obiectul oricărui mijloc ilicit folosit de traficanți, precum încălcarea legislației în materie de imigrație, utilizarea de documente false sau a infracțiunilor în materie de prostituție. Un alt scop al acestei protecții este încurajarea lor de a se prezenta ca martori în procedurile penale.(7) Chiar dacă Decizia-cadru a Consiliului din 15 martie 2001 privind statutul victimelor în cadrul procedurilor penale (2001/220/JAI)[15] stabilește un set de drepturi ale victimelor în cadrul procedurilor penale, inclusiv dreptul la protecție și la despăgubiri, victimele traficului de persoane sunt vulnerabile și, prin urmare, sunt necesare măsuri specifice în ceea ce le privește. Aceste victime, care suportă consecințele activităților infracționale legate de traficul de persoane, inclusiv ale prelevării de organe, ar trebui protejate de intimidare și de victimizarea secundară, și anume de o victimizare suplimentară sau de traumele care rezultă din modul în care se desfășoară procedura penală. În plus, ar trebui instituite mijloace specifice prin care să se asigure o protecție și despăgubiri eficace.(8) Victimele trebuie să poată să își exercite drepturile în mod efectiv. Prin urmare, ar trebui ca victimele să dispună de asistență adecvată înainte, pe parcursul și după desfășurarea procedurilor penale. Prezenta decizie-cadru instituie obligația ca statele membre să furnizeze oricărei victime asistență într-un grad suficient încât să îi permită să își revină.(9) Dacă Directiva 2004/81/CE abordează problema eliberării de permise de ședere victimelor traficului de persoane care sunt resortisanți ai țărilor terțe, iar Directiva 2004/38/CE reglementează exercitarea dreptului la liberă circulație și ședere pe teritoriul statelor membre pentru cetățenii Uniunii și membrii familiilor acestora, inclusiv protejarea acestora de expulzare, prezenta decizie-cadru stabilește măsuri de protecție specifice pentru orice victimă a traficului de persoane și nu abordează problema condițiilor aferente rezidenței lor pe teritoriul statelor membre sau orice altă problemă care intră sub incidența competenței Comunității.(10) Pe lângă măsurile disponibile pentru adulți, fiecare stat membru ar trebui să se asigure că pentru copiii care au fost victime ale traficului sunt disponibile măsuri de protecție specifice.(11) Fiecare stat membru ar trebui să instituie și/sau să consolideze politici de prevenire a traficului de persoane, inclusiv măsuri de descurajare a cererii care alimentează toate formele de exploatare, prin cercetare, informare, sensibilizare și educație. În astfel de inițiative, fiecare stat membru ar trebui să adopte o perspectivă care să țină seama de specificitățile fiecărui sex și o abordare care să țină cont de drepturile copilului.(12) [Directiva 2009/…/CE a Parlamentului European și a Consiliului din … de stabilire a standardelor minime privind sancțiunile la adresa angajatorilor de resortisanți ai țărilor terțe cu ședere ilegală] prevede pedepse pentru angajatorii de resortisanți ai țărilor terțe cu ședere ilegală care, chiar dacă nu au fost acuzați de trafic de persoane sau nu au fost condamnați pentru această infracțiune, utilizează munca sau serviciile unei persoane despre care știu că este victimă a traficului de persoane. În plus, statele membre ar trebui să ia în considerare posibilitatea impunerii de sancțiuni utilizatorilor oricărui serviciu obținut de la o victimă, știind că aceasta este victimă a traficului de persoane. Această incriminare suplimentară ar putea include angajatorii de resortisanți ai țărilor terțe cu ședere legală și de resortisanți ai UE, precum și persoanele care cumpără servicii sexuale de la orice persoană care este victimă a traficului de persoane, indiferent de cetățenia lor.(13) Ar trebui instituite sisteme de monitorizare precum raportori naționali sau mecanisme echivalente, pentru a se colecta date și a se efectua evaluări ale tendințelor în materie de trafic de persoane, a se măsura rezultatele politicii antitrafic și a se oferi consiliere guvernelor și parlamentelor cu privire la dezvoltarea acțiunii împotriva traficului de persoane. Astfel de mecanisme și măsuri sunt esențiale pentru a institui o politică antitrafic eficace.(14) Întrucât obiectivul prezentei decizii-cadru, și anume combaterea traficului de persoane, nu poate fi îndeplinit într-o măsură suficientă numai de către statele membre și, prin urmare, având în vedere dimensiunea și efectele sale, poate fi mai bine realizat la nivelul Uniunii, aceasta poate adopta măsuri în conformitate cu principiul subsidiarității, astfel cum este menționat la articolul 2 din Tratatul privind Uniunea Europeană și prevăzut la articolul 5 din Tratatul de instituire a Comunității Europene. În conformitate cu principiul proporționalității, astfel cum este prevăzut în acest din urmă articol, prezenta decizie-cadru nu depășește ceea ce este necesar pentru atingerea obiectivului menționat anterior.(15) Prezenta decizie-cadru respectă drepturile fundamentale și principiile recunoscute în special în Carta Drepturilor Fundamentale a Uniunii Europene, mai ales demnitatea umană, interzicerea sclaviei, a muncii forțate și a traficului de persoane, interzicerea torturii și a tratamentelor sau pedepselor inumane sau degradante, drepturile copilului, dreptul la libertate și la securitate, libertatea de expresie și de informare, protecția datelor cu caracter personal, dreptul la o cale de atac eficientă și la un proces echitabil și principiile legalității și proporționalității infracțiunilor și pedepselor penale. Prezenta decizie-cadru vizează în special asigurarea respectării în totalitate a acestor drepturi și principii,ADOPTĂ PREZENTA DECIZIE-CADRU:Articolul 1Infracțiuni privind traficul de persoane1. Fiecare stat membru ia măsurile necesare pentru a se asigura că următoarele fapte se pedepsesc:Recrutarea, transportul, transferul, adăpostirea sau primirea de persoane, efectuate sub amenințare sau prin uz de forță sau prin alte forme de constrângere, prin răpire, prin fraudă, prin înșelătorie, prin abuz de putere sau de o poziție de vulnerabilitate sau prin oferirea sau primirea de bani sau de alte foloase pentru a obține consimțământul unei persoane care deține controlul asupra alteia, în vederea exploatării acesteia.2. Se consideră că o persoană se află în poziție de vulnerabilitate atunci când nu are o alternativă reală sau acceptabilă în afara supunerii la abuzul implicat.3. Exploatarea include, cel puțin, exploatarea prostituției altora sau alte forme de exploatare sexuală, muncă sau servicii forțate, sclavie sau practici similare sclaviei, aservire, exploatarea activităților asociate cu cerșitul sau a activităților ilegale sau prelevarea de organe.4. Consimțământul unei victime a traficului de persoane față de exploatarea, intenționată sau efectivă, este irelevant atunci când a fost folosit oricare dintre mijloacele prevăzute la alineatul (1).5. Atunci când faptele menționate la alineatul (1) sunt îndreptate asupra unui copil, acestea întrunesc elementele constitutive ale infracțiunii de trafic de persoane chiar dacă nu a fost folosit niciunul dintre mijloacele prevăzute la alineatul (1).6. În sensul prezentei decizii-cadru, prin „copil” se înțelege orice persoană cu vârsta mai mică de 18 ani.Articolul 2Instigarea, complicitatea și tentativaFiecare stat membru ia măsurile necesare pentru a se asigura că instigarea, complicitatea sau tentativa de comitere a infracțiunii menționate la articolul 1 se pedepsește.Articolul 3Pedepse și circumstanțe agravante1. Fiecare stat membru ia măsurile necesare pentru a se asigura că infracțiunea menționată la articolele 1 și 2 se pedepsește cu închisoarea, pedeapsă al cărei maxim nu poate fi mai mic de șase ani.2. Fiecare stat membru ia măsurile necesare pentru a se asigura că infracțiunea menționată la articolul 1 se pedepsește cu închisoarea, pedeapsă al cărei maxim nu poate fi mai mic de zece ani atunci când a fost săvârșită în oricare dintre următoarele împrejurări:(a) infracțiunea a fost comisă de un funcționar în îndeplinirea sarcinilor sale;(b) infracțiunea a fost comisă împotriva unei victime care era deosebit de vulnerabilă;(d) infracțiunea a fost comisă în cadrul unei organizații criminale, în sensul Deciziei-cadru 2008/841/JAI[16].3. Fiecare stat membru ia măsurile necesare pentru a se asigura că infracțiunea menționată la articolul 1 se pedepsește cu închisoarea, pedeapsă al cărei maxim nu poate fi mai mic de doisprezece ani atunci când a fost comisă în oricare dintre următoarele împrejurări:(a) infracțiunea a pus în pericol viața victimelor;(b) infracțiunea a fost comisă cu violență gravă sau a provocat un prejudiciu deosebit de grav victimei.Articolul 4Răspunderea persoanelor juridice1. Fiecare stat membru ia măsurile necesare pentru a se asigura că poate fi antrenată răspunderea persoanelor juridice pentru infracțiunile menționate la articolele 1 și 2, comise în beneficiul lor de către orice persoană, acționând în nume propriu sau în calitate de membru al unui organism al persoanei juridice în cauză, care are o funcție de conducere în cadrul persoanei juridice respective, pe baza:(a) unei împuterniciri din partea persoanei juridice sau(b) a unei autorități de a lua decizii în numele persoanei juridice respective sau(c) a unei autorități de a exercita controlul în cadrul persoanei juridice în cauză.2. Statele membre se asigură, de asemenea, că poate fi antrenată răspunderea unei persoane juridice atunci când lipsa supravegherii sau a controlului din partea unei persoane menționate la alineatul (1) a făcut posibilă comiterea infracțiunii penale menționate la articolele 1 și 2 în beneficiul acelei persoane juridice de către o persoană aflată sub autoritatea sa.3. Răspunderea persoanei juridice în temeiul alineatelor (1) și (2) nu exclude inițierea procedurilor penale împotriva persoanelor fizice care sunt autori, instigatori sau complici la infracțiunea menționată la articolele 1 și 2.4. În sensul prezentei decizii-cadru, „persoană juridică” înseamnă orice entitate care are personalitate juridică în temeiul legislației aplicabile, cu excepția statelor sau a organismelor publice în exercitarea prerogativelor lor de putere publică și a organizațiilor internaționale publice.Articolul 5Sancțiuni în cazul persoanelor juridice1. Fiecare stat membru ia măsurile necesare pentru a se asigura că o persoană juridică a cărei răspundere a fost antrenată în temeiul articolului 4 alineatul (1) este pedepsită cu sancțiuni eficace, proporționale și disuasive, care includ amenzi penale sau administrative și pot include alte sancțiuni, precum:(a) excluderea de la dreptul de a primi beneficii publice sau ajutor public;(b) interdicția temporară sau permanentă de a exercita activități comerciale;(c) plasarea sub control judiciar;(d) lichidarea judiciară;(e) închiderea temporară sau permanentă a unităților care au fost folosite pentru comiterea infracțiunii.Articolul 6Neaplicarea de sancțiuni victimeiFiecare stat membru prevede posibilitatea de a nu inculpa sau sancționa victimele traficului de persoane pentru implicarea acestora în activități ilegale ca o consecință directă a faptului că au făcut obiectul oricărui mijloc ilicit menționat la articolele 1 și 2.Articolul 7Cercetarea și urmărirea penală1. Fiecare stat membru se asigură că cercetarea sau urmărirea penală a infracțiunii menționate la articolele 1 și 2 nu depinde de depunerea plângerii prealabile sau de acuzarea efectuată de victimă și că procedurile penale pot continua chiar dacă victima și-a retras plângerea.2. Fiecare stat membru ia măsurile necesare pentru a permite urmărirea penală a infracțiunii menționate la articolele 1 și 2 o perioadă de timp suficientă după împlinirea de către victimă a vârstei majoratului, într-o măsură care să fie proporțională cu gravitatea infracțiunii în cauză.3. Fiecare stat membru ia măsurile necesare pentru a se asigura că persoanele, unitățile sau serviciile responsabile de investigarea sau urmărirea penală a infracțiunilor menționate la articolele 1 și 2 beneficiază de o formare corespunzătoare.4. Fiecare stat membru ia măsurile necesare pentru a se asigura că instrumentele de anchetă utilizate în cazurile de criminalitate organizată, precum interceptarea conversațiilor telefonice, supravegherea electronică și anchetele financiare sunt disponibile persoanelor, unităților sau serviciilor responsabile de investigarea sau urmărirea penală a infracțiunilor menționate la articolele 1 și 2.Articolul 8Competența și coordonarea urmăririi penale1. Fiecare stat membru ia măsurile necesare pentru a-și stabili competența în privința infracțiunii menționate la articolele 1 și 2, atunci când:(a) infracțiunea este comisă, în totalitate sau parțial, pe teritoriul său; sau(b) autorul infracțiunii este resortisant al acestui stat sau își are reședința obișnuită pe teritoriul său; sau(c) infracțiunea este comisă împotriva unuia dintre resortisanții săi sau a unei persoane care își are reședința obișnuită pe teritoriul său; sau(d) infracțiunea este comisă în beneficiul unei persoane juridice stabilite pe teritoriul statului membru respectiv.2. Pentru urmărirea penală a infracțiunii menționate la articolele 1 și 2 comise în afara teritoriului statului membru în cauză, în ceea ce privește alineatul (1) litera (b), fiecare stat membru ia măsurile necesare pentru a se asigura că stabilirea competenței sale nu este subordonată condiției ca faptele săvârșite să constituie infracțiune în statul în care au fost comise.3. Pentru urmărirea penală a infracțiunii menționate la articolele 1 și 2 comise în afara teritoriului statului membru în cauză, în ceea ce privește alineatul (1) litera (b), fiecare stat membru ia măsurile necesare pentru a se asigura că acesta este competent indiferent dacă victima a depus sau nu o plângere prealabilă în locul în care a fost comisă infracțiunea sau dacă statul în care este situat locul în care a fost comisă infracțiunea a denunțat această infracțiune.4. Atunci când o infracțiune este de competența mai multor state membre și oricare dintre statele respective poate instrumenta în condiții legale urmărirea penală pe baza acelorași fapte, statele membre în cauză cooperează pentru a hotărî care dintre ele va urmări penal autorii infracțiunii, pentru a centraliza procedurile, dacă este posibil, într-un singur stat membru. În acest scop, statele membre pot apela la Eurojust sau la orice organ sau mecanism stabilit în cadrul Uniunii Europene pentru a facilita cooperarea între autoritățile lor judiciare și coordonarea acțiunilor lor. Atunci când se decide care stat membru va urmări penal autorul infracțiunii, se acordă o atenție specială următorilor factori:-  statul membru este cel pe teritoriul căruia au fost săvârșite faptele,-  statul membru este cel al cărui resortisant sau rezident este autorul infracțiunii,-  statul membru este statul membru de origine a victimei;-  statul membru este cel pe teritoriul căruia a fost descoperit autorul infracțiunii.Articolul 9Protecția victimelor vulnerabile ale traficului de persoane în cadrul procedurilor penale1. Copiii care sunt victime ale infracțiunii menționate la articolele 1 și 2 sunt considerate victime deosebit de vulnerabile în temeiul articolului 2 alineatul (2), al articolului 8 alineatul (4) și al articolului 14 alineatul (1) din Decizia-cadru 2001/220/JAI.2. Orice adult care este victimă a infracțiunii menționate la articolele 1 și 2 este considerată victimă deosebit de vulnerabilă în temeiul articolului 2 alineatul (2), al articolului 8 alineatul (4) și al articolului 14 alineatul (1) din Decizia-cadru 2001/220/JAI a Consiliului în funcție de o evaluare individuală efectuată de autoritățile competente, care ține seama de vârsta sa, de maturitate, de starea de sănătate, de graviditate, de handicapuri, de alte afecțiuni personale sau sociale și de consecințele fizice sau psihologice ale activității criminale la care a fost supus.3. Fără a aduce atingere drepturilor apărării, fiecare stat membru se asigură că victimele deosebit de vulnerabile au, pe lângă drepturile prevăzute în Decizia-cadru 2001/220, și dreptul la un tratament specific, menit să prevină victimizarea secundară prin evitarea, pe cât posibil și în conformitate cu temeiurile definite în legislația națională:(a) a contactului vizual între victime și autorii infracțiunii, inclusiv pe parcursul depunerii mărturiei, ca de exemplu în timpul audierilor și al confruntărilor, prin mijloace adecvate, inclusiv prin utilizarea de aparatură audio și video;(b) a adresării de întrebări privind viața privată care nu sunt absolut necesare pentru a dovedi faptele care stau la baza acuzării;(c) a depunerii mărturiei în ședință publică;(d) a repetării interogatoriilor pe parcursul cercetării, urmăririi penale și a procesului, fără ca acest lucru să fie necesar.4. Fiecare stat membru permite, atunci când acest lucru este adecvat, să nu fie dezvăluită identitatea unei victime deosebit de vulnerabile care este martor în proces.5. Fiecare stat membru se asigură că victimele traficului de persoane beneficiază de o protecție adecvată pe baza unei evaluări individuale a riscului și au acces la programe de protecție a martorilor, dacă acest lucru este necesar, în conformitate cu temeiurile definite în legislația națională.6. Fiecare stat membru se asigură că victimele deosebit de vulnerabile au acces, pe parcursul procedurilor penale, la consiliere juridică gratuită și la reprezentare juridică pe baza acelorași temeie prevăzute în legislația națională pentru inculpat, inclusiv în vederea solicitării de despăgubiri. Acest alineat nu aduce atingere aplicării articolului 11 atunci când victima este un minor.Articolul 10Asistența acordată victimelor1. Fiecare stat membru se asigură că se acordă asistență victimelor înainte, pe parcursul și după procedurile penale pentru a le permite să își exercite drepturile prevăzute în Decizia-cadru 2001/220/JAI din 15 martie 2001 privind statutul victimelor în cadrul procedurilor penale, precum și în prezenta decizie-cadru.2. O persoană este tratată ca victimă de îndată ce autoritățile competente au indicii că este posibil să fi făcut obiectul unei infracțiuni menționate la articolele 1 și 2.3. Fiecare stat membru ia măsurile necesare pentru a institui la nivel național și local mecanisme adecvate care să permită identificarea timpurie și acordarea de sprijin din timp victimelor, în cooperare cu organizațiile de sprijin relevante.4. Victimelor li se acordă de către statele membre, în cadrul procedurilor penale, asistența și sprijinul necesare pentru a le permite să își revină și să se elibereze de sub influența autorilor infracțiunii, inclusiv cazare sigură și asistență materială, tratamentul medical necesar, inclusiv asistență psihologică, consiliere și informare, asistență destinată să le permită să le fie prezentate și luate în considerare drepturile și interesele în procedurile penale și servicii de traducere și interpretariat, după caz. Statele membre asigură satisfacerea nevoilor speciale ale victimelor celor mai vulnerabile.Articolul 11Măsuri de protecție speciale pentru copiiFiecare stat membru aplică articolele 14 și 15 din Decizia-cadru privind combaterea abuzului sexual asupra copiilor, a exploatării sexuale a copiilor și a pornografiei infantile, de abrogare a Deciziei-cadru 2004/68/JAI.Articolul 12Prevenirea1. Fiecare stat membru urmărește descurajarea cererii care alimentează toate formele de exploatare.2. Fiecare stat membru promovează participarea periodică la activități de formare a funcționarilor care sunt susceptibili să intre în contact cu victime și cu potențiale victime, inclusiv a ofițerilor de poliție din prima linie, astfel încât să le permită să identifice victimele și potențialele victime și să se ocupe de victimele deosebit de vulnerabile menționate la articolul 9 alineatele (1) și (2) din prezenta decizie-cadru.3. Fără a aduce atingere dreptului comunitar, fiecare stat membru are în vedere luarea de măsuri pentru a considera infracțiune utilizarea serviciilor care fac obiectul exploatării menționate la articolele 1 și 2 atunci când utilizatorii serviciilor respective știu că persoana care le prestează este victimă a infracțiunii menționate la articolele 1 și 2.Articolul 13MonitorizareStatele membre iau măsurile necesare pentru a institui raportori naționali sau alte mecanisme echivalente. Sarcinile acestor mecanisme includ cel puțin monitorizarea punerii în aplicare a măsurilor prevăzute în prezenta decizie-cadru.Articolul 14Domeniul de aplicare teritorialPrezenta decizie-cadru se aplică Gibraltarului.Articolul 15Abrogarea Deciziei-cadru 2002/629/JAIDecizia-cadru 2002/629/JAI privind combaterea traficului de persoane se abrogă.Articolul 16Punerea în aplicare1. Statele membre iau măsurile necesare pentru a se conforma prezentei decizii-cadru până la [doi ani de la adoptare].2. Până la [doi ani de la adoptare], statele membre transmit Secretariatului General al Consiliului și Comisiei textul dispozițiilor care transpun în legislația lor națională obligațiile ce le sunt impuse prin prezenta decizie-cadru. Pe baza unui raport care reflectă aceste informații și a unui raport scris transmis de către Comisie, Consiliul va evalua, până cel târziu la [patru ani de la adoptare], gradul în care statele membre au luat măsurile necesare pentru a se conforma prezentei decizii-cadru.Articolul 17Intrare în vigoarePrezenta decizie-cadru intră în vigoare la data publicării în Jurnalul Oficial al Uniunii Europene .Adoptată la Bruxelles, […].Pentru ConsiliuPreședintele […] [1] Comunicarea Comisiei către Consiliu, Parlamentul European, Comitetul Economic și Social European și Comitetul Regiunilor - Foaie de parcurs pentru egalitatea de șanse între femei și bărbați 2006-2010, {SEC(2006)275}, COM(2006)92 final.[2] Comunicarea Comisiei – Către o strategie UE privind drepturile copilului {SEC(2006)888}, {SEC(2006) 889}, COM(2006) 367 final.[3] Decizia-cadru a Consiliului din 15 martie 2001 privind statutul victimelor în cadrul procedurilor penale (2001/220/JAI ), JO L 82, 22.3.2001, p. 1.[4] Directiva 2004/81/CE a Consiliului din 29 aprilie 2004 privind permisul de ședere eliberat resortisanților țărilor terțe care sunt victime ale traficului de ființe umane sau care au făcut obiectul unei facilitări a imigrației ilegale și care cooperează cu autoritățile competente, JO L 261, 6.8.2004, p. 85.[5] Directiva 2004/80/CE a Consiliului din 29 aprilie 2004 privind despăgubirea victimelor infracționalității, JO L 261, 6.8.2004, p. 15.[6] JO L 300, 11.11.2008, p. 42.[7] Decizia-cadru a Consiliului din 13 iunie 2002 privind mandatul european de arestare și procedurile de predare între statele membre, JO L 190, 18.7.2002.[8] Propunere de decizie-cadru a Consiliului privind prevenirea și soluționarea conflictelor de competențe în cadrul procedurilor penale, înaintată la 20 ianuarie 2009 de către Republica Cehă, Polonia, Slovenia, Slovacia și Suedia. Documentul nr. 5208/09 al Consiliului.[9] JO C […], […], p. […].[10] JO L 203, 1.8.2002, p. 1.[11] JO C 311, 9.12.2005, p. 1.[12] Convenția Organizației Națiunilor Unite cu privire la drepturile copilului, adoptată și deschisă spre semnare, ratificare și aderare prin Rezoluția Organizației Națiunilor Unite 44/25 din 20 noiembrie 1989.[13] Protocolul Organizației Națiunilor Unite privind prevenirea, reprimarea și pedepsirea traficului de persoane, în special al femeilor și copiilor, adițional la Convenția ONU împotriva criminalității transnaționale organizate, elaborat la Palermo, în 2000.[14] Convenția Consiliului Europei privind acțiunea împotriva traficului de persoane, adoptată la Varșovia, la 16.5.2005, Seria tratatelor Consiliului Europei nr. 197.[15] JO L 82, 22.3.2001, p. 1.[16] JO L 300, 11.11.2008, p. 42.


               COMISIA EUROPEANĂ
            Bruxelles, 22.4.2016
            COM(2016) 226 final
            2016/0118(NLE)
            Propunere de
            DECIZIE A CONSILIULUI
            privind poziția care trebuie luată în numele Uniunii Europene în ceea ce privește deciziile care urmează să fie adoptate de Comisia permanentă a Eurocontrol referitor la serviciile centralizate

               EXPUNERE DE MOTIVE

               1.CONTEXTUL PROPUNERII

               1.1.Motivele și obiectivele propunerii

               Considerații generale

               La 8 decembrie 2015, Consiliul a adoptat Decizia (UE) 2015/2394 privind poziția care urmează să fie luată de statele membre în numele Uniunii în ceea ce privește deciziile care urmează să fie adoptate de Comisia permanentă a Eurocontrol privind rolurile și sarcinile Eurocontrol și serviciile centralizate. Conform planificării, aceste decizii privind serviciile centralizate urmau să fie adoptate de Comisia permanentă a Eurocontrol la 9 decembrie 2015, pentru a permite Eurocontrol să elaboreze mecanisme de finanțare, proceduri de achiziții publice și specificații tehnice în vederea implementării în timp util a unor noi „servicii de comunicații de date aer-sol europene” (European Air/Ground Data Communication Services, EAGDCS).

               Deoarece Uniunea nu este admisă în cadrul Comisiei permanente, decizia Consiliului ar fi urmat să fie pusă în aplicare de statele membre care participă la Comisia permanentă, acționând împreună în interesul Uniunii.

               Consiliul a decis că poziția Uniunii ar trebui să vizeze amânarea adoptării unei decizii de către Eurocontrol privind serviciile centralizate, deoarece nu existau suficiente informații disponibile pentru a se evalua fondul unei astfel de decizii. În plus, era posibil ca o astfel de decizie să prejudicieze viitoarea activitate exercitată de Eurocontrol, într-un mod care ar fi dăunat activității Uniunii în acest domeniu, în special în ceea ce privește cercetarea în domeniul managementului traficului aerian din cadrul cerului unic european (SESAR).

               Deoarece Eurocontrol este în prezent implicată în dezvoltarea a 18 servicii centralizate distincte, poziția Uniunii acoperea nu numai EAGDCS, ci și toate eventualele servicii centralizate dezvoltate pentru a fi implementate, întrucât toate sunt legate în mod similar de activitatea Uniunii în acest domeniu, în special în ceea ce privește SESAR.

               La 9 decembrie 2015, ca urmare a poziției Uniunii menționate mai sus, Comisia permanentă a Eurocontrol nu a luat o decizie privind EAGDCS. S-a convenit în schimb că Eurocontrol ar trebui să continue să lucreze la o decizie revizuită privind serviciile centralizate, în strânsă cooperare cu părțile interesate și că ar trebui totodată să furnizeze o evaluare a impactului economic al punerii în aplicare și al operării EAGDCS.

               La 9 februarie 2016, Agenția Eurocontrol și părțile interesate din sectorul de profil au transmis Comisiei o propunere comună revizuită privind EAGDCS, în care ambele părți au indicat că evaluarea solicitată a impactului economic este disponibilă în cadrul studiilor de fezabilitate finalizate, predate Agenției Executive pentru Inovare și Rețele (Innovation and Networks Executive Agency, INEA) la sfârșitul anului 2015. Cu toate acestea, studiile respective conțin doar o analiză superficială cost-beneficiu, astfel încât o evaluare completă a impactului economic al centralizării EAGDCS este în continuare necesară.

               În plus, Agenția Eurocontrol poate propune Comisiei permanente a Eurocontrol să adopte această nouă decizie privind EAGDCS printr-o procedură scrisă.

               Prezenta propunere de decizie a Consiliului se referă la EAGDCS. În ceea ce privește dezvoltarea unui demonstrator, se propune, în principiu, susținerea continuării colaborării dintre Agenția Eurocontrol și furnizorii de servicii de navigație aeriană din statele Eurocontrol, precum și cu administratorul de rețea. Propunerea definește însă și trei condiții importante pe care o astfel de decizie ar trebui să le conțină.

               Prima condiție este ca dezvoltarea demonstratorului să țină seama pe deplin de lucrările tehnice efectuate de întreprinderea comună SESAR. Intenția este de a se evita orice neconcordanțe între lucrările aflate în curs și eventuale lucrări viitoare ale celor două organizații în direcția dezvoltării serviciilor centralizate relevante.

               În al doilea rând, trebuie să fie asigurată implicarea AESA, având în vedere faptul că AESA va trebui să efectueze certificarea și supravegherea fiecărui serviciu prestat la nivel centralizat, înainte ca acesta să poată deveni operațional. În acest fel ar trebui să se evite neconcordanțele potențiale în domeniu și să se asigure, deci, faptul că atât fondurile provenite din tarifele de rută, cât și cele provenite din sprijinul acordat de Uniune, sunt cheltuite în cel mai eficient mod posibil.

               În cele din urmă, dispozițiile prezentei decizii ar trebui să fie de așa natură încât să nu aducă atingere niciunor proceduri de achiziții publice și niciunei acțiuni de implementare și de operare a acestor servicii pe piața internă. Pentru a se maximiza eficiența din punctul de vedere al costurilor, ar trebui deci să se mențină aplicarea normelor UE în materie de achiziții publice în cazul acestor servicii, care urmează să fie furnizate în contextul cerului unic european (SES).

               Condițiile prezentate pe scurt mai sus sunt considerate esențiale. Având în vedere natura și domeniul lor de aplicare, este probabil ca ele să fie relevante și pentru pozițiile Uniunii în ceea ce privește viitoarele decizii ale Eurocontrol referitoare la serviciile centralizate. Comisia va analiza aceste aspecte în detaliu de fiecare dată când apare necesitatea formulării unei noi propuneri.

               Context referitor la dezvoltarea de servicii ATM centralizate

               Activitatea agenției Eurocontrol referitoare la serviciile centralizate a evoluat în mod semnificativ de la lansarea sa la sfârșitul anului 2012. În februarie 2014, Agenția Eurocontrol a fost autorizată de comisia sa permanentă să inițieze o abordare etapizată pentru a evalua și a demonstra fezabilitatea operațională, tehnică și financiară a acestor eventuale servicii centralizate, recunoscând diferitele niveluri de maturitate aplicabile respectivelor servicii. Între timp, agenția Eurocontrol a organizat o serie de ateliere și a dezvoltat concepte de operațiuni (Concepts of Operations, CONOPs) pentru o serie de servicii centralizate. Ea a elaborat o analiză cost-beneficiu (ACB) globală, pe care a transmis-o spre aprobare unui consultant independent – deși detaliile respectivei ACB nu au fost supuse examinării publicului.

               2.ELEMENTELE JURIDICE ALE PROPUNERII

               Ținând cont de contextul descris mai sus, în special de disponibilitatea unei propuneri revizuite privind EAGDCS și în conformitate cu articolul 100 alineatul (2) și cu articolul 218 alineatul (9) din TFUE, se propune adoptarea unei noi poziții care trebuie luată în numele Uniunii în ceea ce privește deciziile care urmează să fie adoptate de Comisia permanentă a Eurocontrol privind serviciile centralizate.

               2016/0118 (NLE)

               Propunere de

               DECIZIE A CONSILIULUI

               privind poziția care trebuie luată în numele Uniunii Europene în ceea ce privește deciziile care urmează să fie adoptate de Comisia permanentă a Eurocontrol referitor la serviciile centralizate

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2) și articolul 218 alineatul (9),

               având în vedere propunerea Comisiei Europene,

               întrucât:

               (1)Decizia (UE) 2015/2394 a Consiliului din 8 decembrie 2015 a stabilit o poziție a Uniunii în ceea ce privește o decizie referitoare la serviciile centralizate, care urma să fie adoptată de Comisia permanentă a Eurocontrol la 9 decembrie 2015, pentru a permite Eurocontrol să elaboreze mecanisme de finanțare, proceduri de achiziții publice și specificații tehnice în vederea implementării în timp util a unor noi „servicii de comunicații de date aer-sol europene” (EAGDCS).

               (2)Poziția Uniunii a fost că decizia Eurocontrol privind aceste servicii trebuie să fie amânată, deoarece nu existau suficiente informații disponibile pentru a se evalua fondul unei astfel de decizii și deoarece ea ar fi putut prejudicia viitoarea activitate desfășurată de Eurocontrol într-un mod care ar fi dăunat activității Uniunii în acest domeniu.

               (3)La 9 decembrie 2015, ca urmare a poziției Uniunii menționate mai sus, Comisia permanentă a Eurocontrol nu a luat o decizie privind EAGDCS și a solicitat Agenției Eurocontrol să continue lucrările la o propunere revizuită, în strânsă cooperare cu părțile interesate din industria de profil și să furnizeze o evaluare a costurilor economice ale EAGDCS.

               (4)La 9 februarie 2016, Agenția Eurocontrol și părțile interesate din industria de profil au prezentat o propunere revizuită privind EAGDCS, beneficiind de sprijin comun și au asigurat disponibilitatea deplină a evaluării costurilor economice prin studiile de fezabilitate existente.

               (5)Agenția Eurocontrol poate propune Comisiei permanente a Eurocontrol să adopte această nouă decizie privind EAGDCS printr-o procedură scrisă.

               (6)Decizia se referă la dezvoltarea unui demonstrator pentru EAGDCS. Ea produce efecte juridice, deoarece reglementează situații care intră sub incidența dreptului Uniunii și, în funcție de conținutul său, poate avea efecte concrete asupra acestor situații. Decizia ar putea avea un impact asupra beneficiilor care decurg din lucrările tehnice privind serviciile de legături de date, efectuate de întreprinderea comună SESAR, asupra riscului de neconcordanțe în materie de certificare și de supraveghere, având în vedere rolul AESA în acest domeniu și, prin urmare, asupra riscului de cheltuire ineficientă a fondurilor Uniunii provenite din tarife de rută și din sprijinul acordat de Uniune, precum și asupra eficienței activităților de implementare relevante care urmează să fie efectuate de Uniune în cadrul proiectului SESAR.

               (7)Având în vedere avantajele care pot rezulta din dezvoltarea unui demonstrator, decizia favorizând colaborarea relevantă ar trebui să fie sprijinită, în principiu. Cu toate acestea, decizia ar trebui să conțină condiții care să salvgardeze interesele Uniunii cu privire la aspectele menționate mai sus.

               (8)În consecință, ar trebui să se stabilească poziția care urmează să fie luată în numele Uniunii în cadrul Comisiei permanente a Eurocontrol,

               DECIDE

               Articolul 1

               Poziția care urmează să fie luată de statele membre în numele Uniunii în cadrul Comisiei permanente a Eurocontrol este să susțină continuarea colaborării dintre Agenția Eurocontrol și furnizorii de servicii de navigație aeriană din statele Eurocontrol și cu administratorul de rețea, în vederea dezvoltării unui demonstrator pentru serviciile de comunicații de date aer-sol europene (EAGDCS) în contextul proiectului SESAR, inclusiv în vederea elaborării unei guvernanțe și a unor mecanisme de finanțare adecvate, precum și a efectuării unei evaluări cuprinzătoare a impactului economic. O astfel de decizie trebuie în orice caz să asigure faptul că:

               –rezultatul lucrărilor tehnice privind legăturile de date, efectuate de întreprinderea comună SESAR, sunt luate pe deplin în considerare,

               –activitățile desfășurate în temeiul prezentei decizii se desfășoară în cooperare cu AESA, în măsura în care ele vizează activitatea pregătitoare a AESA pentru viitoarea certificare și supraveghere a EAGDCS și

               –nu se aduce atingere niciunei achiziții publice legate de EAGDCS și nici implementării și operării acestor servicii.

               Statele membre acționează împreună în interesul Uniunii.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele


               COMISIA EUROPEANĂ
            Bruxelles, 4.5.2016
            COM(2016) 242 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului european de ajustare la globalizare (cererea depusă de Belgia – EGF/2015/012 BE/Hainaut Machinery)

               EXPUNERE DE MOTIVE

               1.CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  1
                (denumit în continuare „Regulamentul privind FEG”).

               2.La 17 decembrie 2015, Belgia a depus cererea EGF/2015/012 BE/Hainaut Machinery pentru o contribuție financiară din partea FEG, ca urmare a concedierilor
                  2
                care au avut loc în sectorul economic încadrat la diviziunea 28 (Fabricarea de mașini, utilaje și echipamente n.c.a.) a NACE Rev. 2, în regiunea de nivel NUTS 2 Hainaut (BE32) din Belgia.

               3.După evaluarea acestei cereri, Comisia a concluzionat, în conformitate cu toate dispozițiile aplicabile ale Regulamentului privind FEG, că sunt îndeplinite condițiile pentru acordarea unei contribuții financiare din FEG.

               2.REZUMATUL CERERII

                        Cererea FEG

                        EGF/2015/012 BE/Hainaut Machinery

                        Stat membru

                        Belgia

                        Regiunea (regiunile) în cauză (nivel NUTS
                           3
                         2)

                        Hainaut (BE32)

                        Data depunerii cererii

                        17 decembrie 2015

                        Termenul pentru confirmarea primirii cererii

                        31 decembrie 2015

                        Termenul pentru solicitarea de informații suplimentare

                        31 decembrie 2015

                        Termenul pentru furnizarea de informații suplimentare

                        11 februarie 2016

                        Termenul pentru finalizarea evaluării

                        5 mai 2016

                        Criteriul de intervenție

                        Articolul 4 alineatul (2) din Regulamentul privind FEG

                        Număr de întreprinderi vizate

                        3

                        Sectorul (sectoarele) de activitate economică

                        (Diviziunea din NACE Rev. 2
                           4
                        )

                        28 (Fabricarea de mașini, utilaje și echipamente n.c.a.)

                        Perioada de referință

                        25 decembrie 2014 - 25 septembrie 2015

                        Numărul total de concedieri

                        488

                        Numărul total de beneficiari eligibili vizați

                        488

                        Numărul total de beneficiari vizați

                        488

                        Numărul de tineri vizați care nu sunt încadrați profesional și nu urmează niciun program educațional sau de formare (tineri NEET)

                        300

                        Buget pentru servicii personalizate (EUR)

                        2 972 669

                        Buget pentru punerea în aplicare a FEG
                           5
                         (EUR)

                        67 400

                        Buget total (EUR)

                        3 040 069

                        Contribuția din partea FEG (60 %) (EUR)

                        1 824 041

               3.EVALUAREA CERERII

               3.1.Procedură

               4.Belgia a depus cererea EGF/2015/012 BE/Hainaut Machinery la 17 decembrie 2015, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul privind FEG. Comisia a făcut cunoscută primirea cererii în termenul de două săptămâni de la data depunerii cererii și, în același timp, a solicitat Belgiei informații suplimentare. Aceste informații suplimentare au fost furnizate în termen de șase săptămâni de la data solicitării. Termenul de 12 săptămâni de la data primirii cererii complete, în cursul căruia Comisia ar trebui să-și finalizeze evaluarea conformității cererii cu condițiile de acordare a unei contribuții financiare, expiră la 5 mai 2016.

               3.2.Eligibilitatea cererii

               3.2.1.Întreprinderile și beneficiarii în cauză

               5.Cererea se referă la 488 de lucrători concediați în sectorul economic încadrat la diviziunea 28 (Fabricarea de mașini, utilaje și echipamente n.c.a.) a NACE Rev. 2. Concedierile efectuate de întreprinderile în cauză au avut loc în regiunea de nivel NUTS 2 Hainaut (BE32).

                        Întreprinderile și numărul de concedieri din perioada de referință

                        Carwall SA

                                                                                13

                        Caterpillar Belgium SA

                        169

                        Doosan SA

                        306

                        Număr total de întreprinderi: 3

                        Număr total de concedieri:

                        488

                        Numărul total de persoane care au fost nevoite să își înceteze activitatea independentă:

                        0

                        Numărul total de lucrători eligibili și de persoane eligibile care desfășoară activități independente:

                        488

               3.2.2.Criterii de intervenție

               6.Belgia a depus cererea în temeiul criteriilor de intervenție prevăzute la articolul 4 alineatul (2), de derogare de la criteriile prevăzute la articolul 4 alineatul (1) litera (b) din Regulamentul privind FEG, care prevede concedierea a cel puțin 500 de lucrători într-o perioadă de referință de nouă luni, în întreprinderi care își desfășoară activitatea în același sector economic definit în diviziunea NACE Rev. 2 și care sunt situate într-o regiune sau în două regiuni învecinate de nivel NUTS 2 dintr-un stat membru. Au existat 488 de concedieri în regiunea de nivel NUTS 2 Hainaut (BE32).

               7.Perioada de referință de nouă luni vizată în cerere este cuprinsă între 25 decembrie 2014 și 25 septembrie 2015.

               3.2.3.Calcularea concedierilor și a cazurilor de încetare a activității

               8.Concedierile din perioada de referință au fost calculate după cum urmează:

               –44 de la data la care, în conformitate cu articolul 3 alineatul (1) din Directiva 98/59/CE a Consiliului, angajatorul a notificat în scris autorității publice competente concedierile colective preconizate. Înainte de finalizarea evaluării de către Comisie, Belgia a confirmat că aceste 44 de concedieri au fost întradevăr efectuate;

               –438 de la data notificării individuale de către angajator privind concedierea sau încetarea contractului de muncă al lucrătorului;

               –6 de la data încetării de facto a contractului de muncă sau a expirării acestuia.

               3.2.4.Beneficiari eligibili

               9.Numărul total de beneficiari eligibili este de 488.

               3.2.5.Legătura dintre concedieri și modificările structurale majore ale comerțului mondial ca urmare a globalizării

               10.În scopul de a stabili legătura dintre concedieri și modificările structurale majore ale comerțului mondial ca urmare a globalizării, Belgia susține că respectivul comerț cu utilaje de construcție din Uniune a suferit perturbări grave în ultimii ani. Acest lucru a avut un impact negativ asupra rentabilității celor trei întreprinderi în Europa, toate trei fiind specializate în producția de componente și/sau în asamblarea mașinilor utilizate în sectorul construcțiilor. Sectorul vizat de propunere se caracterizează prin localizarea unităților de producție în apropierea pieței. Prin urmare, cele trei întreprinderi produc în principal pentru piața europeană. Ca urmare a reducerii investițiilor publice și private în infrastructură, cererea pentru produsele fabricate de cele trei întreprinderi a scăzut în consecință. Producția de echipamente de construcție din Europa a scăzut de la 212 028 de unități în 2007 la 116 461 de unități în 2014, ceea ce reprezintă o scădere a producției de 45,1 %
                  6
               . Consecința a fost o pierdere drastică de cotă de piață pentru producătorii europeni.  În același timp, au crescut în mod semnificativ prețurile oțelului în Europa. Scăderea economiilor de scară și creșterea costurilor unitare au provocat o pierdere de competitivitate pentru uzinele europene. Această scădere a competitivității a condus la delocalizarea în țări terțe a unei părți semnificative a capacității de producție (în special uzinele din Asia au beneficiat de această situație).

               11.Până în prezent, sectorul „Fabricarea de mașini, utilaje și echipamente n.c.a.” a făcut obiectul a 14 cereri FEG, opt dintre acestea bazându-se pe aspecte comerciale legate de globalizare și șase pe criza economică și financiară mondială.

               3.2.6.Evenimentele care au condus la concedieri și la încetarea activității

               12.Principalul eveniment care a condus la aceste concedieri este anunțul făcut de Caterpillar Belgium S.A. la 23 februarie 2013 cu privire la intenția sa de a iniția o procedură de concediere colectivă în unitatea sa de producție din Gosselies. Majoritatea celor 1 399 de lucrători vizați au făcut obiectul unei prime cereri de asistență din partea FEG legată de concedierile din cadrul întreprinderii. Propunerea actuală include restul de 169 de lucrători care au rămas în unitatea de producție respectivă.  Carwall S.A., furnizor principal de cabine al întreprinderii Caterpillar Belgium S.A., a înregistrat o scădere a cererii pentru produsele sale, în principal ca urmare a unei scăderi a comenzilor provenind de la Caterpillar, și a fost constrâns săși reducă producția în consecință. Cea de a treia întreprindere vizată de prezenta propunere, Doosan S.A., produce excavatoare. Scăderea cererii pentru produsele sale în Europa a condus la decizia de a închide o unitate de producție situată în Frameries și de a aproviziona piața europeană prin intermediul unităților sale de producție din Coreea de Sud.

               3.2.7.Impactul preconizat al concedierilor asupra economiei și ocupării forței de muncă la nivel local, regional sau național

               13.Se preconizează că impactul concedierilor asupra economiei locale și regionale și asupra ocupării forței de muncă va fi semnificativ. Regiunea Hainaut se confruntă cu o situație dificilă pe piața muncii, cu o rată de ocupare a forței de muncă de 52,7 % (cu 9,2 puncte procentuale sub media națională) și cu o rată a șomajului de 14,5 % (cu 5,9 puncte procentuale peste media națională
                  7
               ). În special, industriile prelucrătoare au avut de suferit în regiunea Hainaut, cu o scădere a ocupării forței de muncă în acest sector de 15,3 % între 2007 și 2012 numai în regiunea Charleroi. Această situație devine și mai dificilă prin faptul că în întregul sector de producție din Valonia s-a redus producția, ceea ce a dus la pierderea a 1 236 de locuri de muncă în 2013 și a 1 878 de locuri de muncă în 2014. Serviciul public de ocupare a forței de muncă din regiune a înregistrat, de asemenea, o scădere semnificativă a numărului de oferte de locuri de muncă, de 13 % față de anul 2012. Piața forței de muncă din regiunea Hainaut se caracterizează, de asemenea, printr-o proporție ridicată a forței de muncă subcalificate (puțin mai mult de jumătate dintre solicitanții de locuri de muncă din regiunea Hainaut nu au studii secundare superioare). Din cauza scăderii producției în cadrul întregii industrii prelucrătoare, va fi dificil pentru grupul vizat de prezenta cerere să-și găsească locuri de muncă similare și vor fi necesare, cu siguranță, eforturi de perfecționare.

               3.2.8.Explicația circumstanțelor excepționale care stau la baza admisibilității cererii

               14.Belgia susține că, în pofida faptului că au avut loc mai puțin de 500 de concedieri în cursul perioadei de referință de nouă luni, această cerere ar trebui totuși asimilată unei cereri în sensul articolului 4 alineatul (1) litera (b) din Regulamentul privind FEG, din cauza circumstanțelor excepționale care au avut un impact puternic asupra ocupării forței de muncă și a economiei locale, regionale sau naționale. Alți lucrători din cadrul uneia dintre întreprinderile vizate de această cerere, și anume Caterpillar Belgium S.A., au făcut obiectul unei cereri anterioare (EGF/2014/011 BE/Caterpillar), care este în prezent în curs de a fi pusă în aplicare. Cererea actuală este considerată a fi o continuare a primei cereri legate de concedierile în masă de la Caterpillar Belgium S.A., deoarece face parte din aceeași procedură de concediere colectivă.  Cele trei întreprinderi vizate de prezenta cerere sunt actori importanți din regiune în domeniul fabricării de echipamente de construcție, furnizând 72 % din locurile de muncă din acest domeniu. În plus, 12,3 % din forța de muncă din regiunea în cauză activează în industria prelucrătoare, care a cunoscut din 2007 un declin în ceea ce privește ocuparea forței de muncă cu 8 puncte procentuale. Circumstanțele excepționale legate de acest caz au fost întărite prin referire la situația nefavorabilă de pe piața forței de muncă din regiune, demonstrată de ratele de ocupare a forței de muncă mai mici decât media, de proporția mare de forță de muncă necalificată și de nivelurile ridicate ale șomajului de lungă durată (care reprezintă 39,0 % din șomajul global din regiunea Hainaut).

               3.3.Beneficiari vizați și acțiuni propuse

               3.3.1.Beneficiari vizați

               15.Se estimează că numărul lucrătorilor concediați care vor beneficia de măsuri se ridică la 488. Defalcarea acestor lucrători în funcție de sex, cetățenie și grupă de vârstă este următoarea:

                        Categorie

                        Număr de beneficiari vizați

                        Sexul:

                        Bărbați:

                        460

                        (94,3 %)

                        Femei:

                        28

                        (5,7 %)

                        Cetățenia:

                        Cetățeni UE:

                        485

                        (99,4 %)

                        Cetățeni din țări din afara UE:

                        3

                        (0,6 %)

                        Grupa de vârstă:

                        15-24 de ani:

                        29

                        (5,9 %)

                        25-29 de ani:

                        33

                        (6,8 %)

                        30-54 de ani:

                        251

                        (51,4 %)

                        55-64 de ani:

                        175

                        (35,9 %)

                        peste 64 de ani:

                        0

                        (0,0 %)

               16.Totodată, autoritățile belgiene vor furniza servicii personalizate cofinanțate de FEG unui număr de până la 300 de tineri din regiunea Hainaut care nu sunt încadrați profesional și nu urmează niciun program educațional sau de formare (tineri NEET), cu vârsta mai mică de 25 de ani la data depunerii cererii, dat fiind faptul că 488 dintre concedierile menționate la punctul 15 au avut loc în regiunea de nivel NUTS 2 Hainaut (BE32), care este eligibilă în cadrul inițiativei „Locuri de muncă pentru tineri”.

               17.Numărul total estimat de beneficiari vizați care ar trebui să participe la măsuri, inclusiv tinerii NEET, este, prin urmare, de 788.

               3.3.2.Eligibilitatea acțiunilor propuse

               18.Serviciile personalizate care urmează să fie furnizate lucrătorilor concediați și tinerilor NEET cuprind acțiunile enumerate mai jos.

               –Sprijin/orientare/integrare: acest set de servicii se bazează pe activitățile standard desfășurate de unitățile de reconversie. Serviciile vor fi furnizate de o echipă de specialiști din cadrul FOREM
                  8
                în parteneriat cu organizații reprezentante ale foștilor lucrători, în vederea încurajării implicării participanților în adoptarea măsurilor și a sprijinirii acestora cu privire la procedurile administrative. Pentru a facilita contactele între lucrători, serviciile sunt oferite în comun tuturor persoanelor concediate, în locuri special prevăzute. Serviciile includ trei tipuri de activități: (i) informare colectivă cu privire la tehnicile de căutare a unui loc de muncă (redactarea CV-ului și a scrisorii de intenție, utilizarea resurselor disponibile pe internet etc.), (ii) întrevederi individuale cu un consultant FOREM (evaluarea competențelor, planuri de carieră, orientare în materie de formare profesională etc.); (iii) acces deschis și gratuit la instrumente de căutare a unui loc de muncă (echipamente informatice cu conexiune internet, telefon, documentație de specialitate etc.).

               –Facilitarea căutării unui loc de muncă: FOREM va organiza activități specifice pentru a sprijini lucrătorii aflați în căutarea unui loc de muncă și pentru a îi ajuta să depășească dificultățile care apar în cursul procesului de reconversie. Printre aceste acțiuni se numără reuniuni cu participarea lucrătorilor concediați și a potențialilor angajatori (corelarea dintre cerere și ofertă), vizite la întreprinderi, întâlniri cu persoanele care se ocupă de recrutări în vederea pregătirii pentru interviurile de angajare și schimburi de experiență cu alți lucrători care s-au recalificat sau care și-au găsit un nou loc de muncă după o concediere colectivă.

               –Formare integrată: o serie de cursuri de formare specifice vor fi oferite fie de către FOREM, fie de către centrele de competențe sau de către IFAPME
                  9
               . Ca un prim pas, personalul FOREM îl va ajuta pe fiecare participant să își stabilească obiectivele profesionale și îl va ghida spre unul dintre modulele de formare profesională oferite. La sfârșitul fiecărui modul de formare profesională, noile competențe pot fi evaluate și documentate. În funcție de tipul de program și de domeniul de competență, participanții vor primi un certificat oficial de recunoaștere a competențelor (certificat de competențe), un certificat de prezență (în cazul competențelor sau al ocupațiilor pentru care nu există certificare oficială) sau o validare a competențelor (pentru aptitudinile și competențele dobândite în afara sistemului oficial de cursuri de formare).

               –Sprijin pentru înființarea de întreprinderi: lucrătorii care intenționează să își înființeze propria lor întreprindere vor primi îndrumări și sprijin pe tot parcursul procesului. Acest sprijin include două activități principale: (i) sesiuni de informare colectivă în scopul sensibilizării cu privire la posibilitățile de înființare a unei întreprinderi, furnizare de informații referitoare la aspectele juridice și la măsurile de susținere a inițiativelor de înființare a întreprinderilor; (ii) interviuri individuale cu lucrătorii interesați în scopul evaluării planurilor acestora și pentru a-i pune în contact cu organizații care susțin întreprinderile și cu furnizori de servicii.

               –Sprijin pentru proiecte colective: lucrătorii care ar putea avea în vedere înființarea unei „întreprinderi sociale” împreună, ca grup, vor beneficia de orientare și asistență din partea unor consultanți specializați și din partea unității de reconversie. Acest sprijin include sesiuni de informare și de sensibilizare cu privire la înființarea unei întreprinderi și la dezvoltarea unor competențe de bază în domeniul managementului, precum și consiliere privind diferite aspecte legate de înființarea întreprinderii (de exemplu, întocmirea unui plan de afaceri, elaborarea statutului juridic, marketing etc.). Un comitet de sprijin, care reunește reprezentanți ai organizațiilor angajatorilor, ai sindicatelor și ai FOREM, evaluează cererile și decide dacă acordă grantul. Fiecare lucrător care participă la proiect poate primi un grant în valoare de 5 000 EUR (fondurile fiind reunite pentru toți lucrătorii care participă). Granturile pot fi utilizate pentru achiziționarea de echipamente sau mărfuri, pentru publicitate, servicii de consultanță, activități de formare etc. Consultanții vor administra granturile și vor transmite FOREM rapoarte privind cheltuielile efectuate (facturi și documente justificative).

               –Alocații: de asemenea, vor fi puse la dispoziția participanților alocații pentru căutarea unui loc de muncă și pentru formare.

               Serviciile personalizate care urmează să fie furnizate tinerilor NEET se bazează pe o abordare similară celei descrise anterior și constau în următoarele acțiuni:

               –Mobilizare și orientare: un profil detaliat va permite tinerilor fie să se angajeze direct după finalizarea studiilor/cursurilor de formare profesională, fie să urmeze o sesiune specială de inducție concepută pentru a promova încrederea în sine și a descoperi noi interese.

               –Formare: o serie de cursuri de formare specifice vor fi oferite fie de către FOREM, fie de către centrele de competențe sau de către IFAPME.

               –Perfecționare personalizată: va fi concepută o strategie de perfecționare personalizată pentru fiecare tânăr NEET participant la această măsură.

               –Alocații: de asemenea, vor fi oferite participanților alocații pentru căutarea unui loc de muncă, pentru formare și pentru mobilitate.

               19.Acțiunile propuse, descrise aici, constituie măsuri active pe piața forței de muncă în cadrul acțiunilor eligibile definite la articolul 7 din Regulamentul privind FEG. Aceste acțiuni nu țin locul măsurilor pasive de protecție socială.

               20.Autoritățile belgiene au furnizat informațiile necesare privind acțiunile care sunt obligatorii pentru întreprinderile vizate, în virtutea legislației naționale sau în temeiul contractelor colective de muncă. Ele au confirmat că o contribuție financiară din partea FEG nu va înlocui astfel de acțiuni.

               3.3.3.Bugetul estimat

               21.Costurile totale estimate sunt de 3 040 069 EUR, incluzând cheltuieli pentru servicii personalizate de 2 972 669 EUR și cheltuieli pentru activitățile de pregătire, gestionare, informare și publicitate, control și raportare de 67 400 EUR.

               22.Contribuția financiară totală solicitată din FEG este de 1 824 041 EUR (60 % din costurile totale).

                        Acțiuni

                        Numărul estimat al participanților

                        Costul estimat per participant (EUR
                           10
                        )

                        Costuri totale estimate (EUR)

                        Servicii personalizate [acțiuni în temeiul articolului 7 alineatul (1) literele (a) și (c) din Regulamentul privind FEG]

                         Reconversie (Reconversion):

                        Sprijin/orientare/integrare (Accompagnement/Orientation/Insertion)

                        488

                        2 849

                        1 390 089

                        Facilitarea căutării unui loc de muncă (Dynamisation de la recherche d'emploi)

                        200

                        163

                        32 500

                         Formare (Formation)

                        Formare integrată (Formations intégrées)

                        200

                        594

                        118 850

                        Promovarea antreprenoriatului (Aide à la création d'emploi)

                        Sprijin pentru înființarea de întreprinderi (Autocréation d'emploi individuelle)

                        300

                        117

                        35 000

                         Sensibilizare la proiectele colective (Sensibilisation aux projets collectifs)

                        300

                        160

                        47 868

                         Granturi pentru crearea de proiecte colective (Bourses de création de projets collectifs)

                        10

                        5 000

                        50 000

                         Tineri NEET: mobilizare și orientare (Mobilisation/accompagnement)

                        300

                        3 350

                        1 004 896

                        Tineri NEET: formare integrată (Formations intégrées)

                        100

                        850

                        85 000

                        Tineri NEET: perfecționare personalizată (Remédiation et mise à niveau)

                        50

                        1 300

                        65 000

                        Subtotal (a):

                        Procent din pachetul de servicii personalizate:

                        –

                        2 829 203

                        (95,17 %)

                        Alocații și stimulente [acțiuni în temeiul articolului 7 alineatul (1) litera (b) din Regulamentul privind FEG]

                         Alocații pentru căutarea unui loc de muncă (Allocations de recherche d'emploi)

                        488

                        153

                        74 844

                         Alocații pentru formare (Allocations de formation)

                        200

                        62

                        12 372

                         Tineri NEET: alocații pentru căutarea unui loc de muncă (Allocations de recherche d'emploi)

                        150

                        125

                        18 750

                         Tineri NEET: alocații pentru mobilitate (Allocations de mobilité)

                        150

                        125

                        18 750

                         Tineri NEET: alocații pentru formare (Allocations de formation)

                        100

                        125

                        12 500

                         Alocații pentru perfecționare personalizată (Allocations remédiation)

                        50

                        125

                        6 250

                        Subtotal (b):

                        Procent din pachetul de servicii personalizate:

                        –

                        143 466

                        (4,83 %)

                         Acțiuni în temeiul articolului 7 alineatul (4) din Regulamentul privind FEG

                        1. Activități de pregătire

                        –

                        1 500

                        2. Gestionare

                        –

                        8 000

                        3. Informare și publicitate

                        –

                        45 000

                        4. Control și raportare

                        –

                        12 900

                        Subtotal (c):

                        Procent din costurile totale:

                        –

                        67 400

                        (2,22 %)

                        Costuri totale (a + b + c):

                        –

                        3 040 069

                        Contribuție din FEG (60 % din costurile totale)

                        –

                        1 824 041

               23.Costurile acțiunilor identificate în tabelul de mai sus ca acțiuni în temeiul articolului 7 alineatul (1) litera (b) din Regulamentul privind FEG nu depășesc 35 % din costurile totale ale pachetului coordonat de servicii personalizate. Belgia a confirmat faptul că aceste acțiuni sunt condiționate de participarea activă a beneficiarilor vizați la activitățile de căutare a unui loc de muncă sau de formare.

               24.Belgia a confirmat că respectivele costuri ale investițiilor pentru activități independente, înființarea de noi întreprinderi și preluarea întreprinderilor de către angajați nu vor depăși 15 000 EUR per beneficiar.

               3.3.4.Perioada de eligibilitate a cheltuielilor

               25.Belgia a început prestarea serviciilor personalizate către beneficiarii vizați la 1 ianuarie 2015. Cheltuielile aferente acțiunilor menționate la punctul 22 sunt, prin urmare, eligibile pentru o contribuție financiară din FEG de la 1 ianuarie 2015 până la 17 decembrie 2017, cu excepția cheltuielilor consacrate cursurilor de învățământ sau de formare a căror durată este de cel puțin doi ani, care vor fi eligibile până la 17 iunie 2018.

               26.Belgia a început plata cheltuielilor administrative pentru punerea în aplicare a FEG la 1 ianuarie 2015. Prin urmare, cheltuielile privind acțiunile de pregătire, gestionare, informare și publicitate, control și raportare sunt eligibile pentru o contribuție financiară din FEG de la 1 ianuarie 2015 până la 17 iunie 2018.

               3.3.5.Complementaritatea cu acțiunile finanțate din fonduri naționale sau ale Uniunii

               27.Sursele de prefinanțare sau de cofinanțare națională sunt reprezentate de Serviciul public de ocupare a forței de muncă din Valonia (FOREM) și de regiunea Valonia.

               28.Belgia a confirmat faptul că măsurile descrise mai sus care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               3.3.6.Procedurile pentru consultarea beneficiarilor vizați sau a reprezentanților acestora sau a partenerilor sociali, precum și a autorităților locale și regionale

               29.Belgia a indicat faptul că pachetul coordonat de servicii personalizate a fost elaborat în consultare cu toate părțile interesate, incluzând parteneri sociali, întreprinderi și serviciile publice de ocupare a forței de muncă. Prin intermediul unui comitet de monitorizare, aceste părți interesate vor monitoriza îndeaproape punerea în aplicare a măsurilor propuse.

               3.4.Sisteme de gestionare și control

               30.Cererea conține o descriere a sistemului de gestionare și control, care specifică responsabilitățile organismelor implicate. Belgia a notificat Comisiei faptul că organismele care vor gestiona și vor controla contribuția financiară sunt aceleași cu cele responsabile pentru Fondul social european (FSE).

               3.5.Angajamentele asumate de statul membru în cauză

               31.Belgia a oferit toate garanțiile necesare cu privire la următoarele:

               –principiile egalității de tratament și nediscriminării vor fi respectate în ceea ce privește accesul la acțiunile propuse și punerea lor în aplicare;

               –cerințele prevăzute în legislația națională și în cea a UE privind concedierile colective au fost respectate;

               –întreprinderile care au efectuat concedieri și care și-au continuat activitatea după respectivele concedieri și-au respectat obligațiile legale care reglementează concedierile și au luat măsuri corespunzătoare pentru salariații lor;

               –acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare;

               –acțiunile propuse vor fi complementare cu acțiunile finanțate din fondurile structurale;

               –contribuția financiară din FEG va respecta normele procedurale și de fond ale Uniunii privind ajutoarele de stat.

               4.IMPLICAȚII BUGETARE

               4.1.Propunere bugetară

               32.FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  11
               .

               33.După examinarea cererii în conformitate cu condițiile stabilite la articolul 13 alineatul (1) din Regulamentul privind FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea FEG pentru suma de 1 824 041 EUR, reprezentând 60 % din costurile totale ale acțiunilor propuse, în scopul de a furniza o contribuție financiară pentru cerere.

               34.Decizia propusă de mobilizare a FEG va fi adoptată în comun de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  12
               .

               4.2.Acte conexe

               35.În același timp cu prezentarea prezentei propuneri de decizie de mobilizare a FEG, Comisia va prezenta Parlamentului European și Consiliului o propunere de transfer către linia bugetară relevantă a sumei de 1 824 041 EUR.

               36.În același timp cu adoptarea prezentei propuneri de decizie de mobilizare a FEG, Comisia va adopta o decizie privind o contribuție financiară prin intermediul unui act de punere în aplicare, care va intra în vigoare la data la care Parlamentul European și Consiliul adoptă decizia propusă de mobilizare a FEG.

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea Fondului european de ajustare la globalizare (cererea depusă de Belgia – EGF/2015/012 BE/Hainaut Machinery)

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  13
               , în special articolul 15 alineatul (4),

               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  14
               , în special punctul 13,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) a fost creat pentru a oferi sprijin lucrătorilor concediați și persoanelor care desfășoară o activitate independentă a căror activitate a încetat din cauza modificărilor structurale majore intervenite în practicile comerciale internaționale, generate de globalizare, ca urmare a continuării crizei economice și financiare mondiale care a făcut obiectul Regulamentului (CE) nr. 546/2009 al Parlamentului European și al Consiliului sau ca urmare a unei noi crize economice și financiare mondiale, precum și pentru a le oferi asistență în reintegrarea pe piața muncii.

               (2)FEG nu depășește o sumă anuală maximă de 150 de milioane EUR (la prețurile din 2011), după cum se prevede la articolul 12 din Regulamentul (UE, Euratom) nr. 1311/2013 al Consiliului
                  15
               .

               (3)La 17 decembrie 2015, Belgia a depus cererea EGF/2015/012 BE/Hainaut Machinery pentru o contribuție financiară din partea FEG, ca urmare a concedierilor care au avut loc în sectorul economic încadrat la diviziunea 28 (Fabricarea de mașini, utilaje și echipamente n.c.a.) a NACE Rev. 2, în regiunea de nivel NUTS 2 Hainaut (BE32) din Belgia. Cererea a fost completată cu informații suplimentare, în conformitate cu articolul 8 alineatul (3) din Regulamentul (UE) nr. 1309/2013. Această cerere îndeplinește cerințele de stabilire a unei contribuții financiare din FEG, în conformitate cu articolul 13 din Regulamentul (UE) nr. 1309/2013.

               (4)În conformitate cu articolul 6 alineatul (2) din Regulamentul (UE) nr. 1309/2013, Belgia a decis să furnizeze servicii personalizate cofinanțate prin FEG și unui număr de 300 de tineri care nu sunt încadrați profesional și nu urmează niciun program educațional sau de formare (tineri NEET).

               (5)În conformitate cu articolul 4 alineatul (2) din Regulamentul (UE) nr. 1309/2013, cererea din partea Belgiei este considerată admisibilă, deoarece concedierile au un impact grav asupra ocupării forței de muncă și asupra economiei locale, regionale și naționale.

               (6)Prin urmare, FEG ar trebui mobilizat pentru a se furniza o contribuție financiară în valoare de 1 824 041 EUR ca urmare a cererii depuse de Belgia.

               (7)În scopul de a reduce la minimum timpul necesar pentru mobilizarea FEG, prezenta decizie ar trebui să se aplice de la data adoptării sale,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii Europene pentru exercițiul financiar 2016, se mobilizează din Fondul european de ajustare la globalizare suma de 1 824 041 EUR în credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]*.

                  16Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)
                  JO L 347, 20.12.2013, p. 855.

                     (2)
                  În sensul articolului 3 din Regulamentul privind FEG.

                     (3)
                  Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).

                     (4)
                  JO L 393, 30.12.2006, p. 1.

                     (5)
                  În conformitate cu articolul 7 al patrulea paragraf din Regulamentul (UE) nr. 1309/2013.

                     (6)
                  OFF-Highway Research, Annual Review and a Forecast to 2014, aprilie 2010.

                     (7)
                  SPF Economie, Classes moyennes et Energie, Enquête sur les forces de travail, 2015.

                     (8)
                  Serviciul public de ocupare a forței de muncă din Valonia

                     (9)
                  IFAPME (Institut wallon de Formation en Alternance et des indépendants et Petites et Moyennes Entreprises) este un centru public de formare profesională care oferă stagii sub formă de ucenicie și cursuri specifice pentru managerii din IMM-uri.

                     (10)
                  Aproximațiile sunt bazate pe numărul de participanți și pe costurile totale.

                     (11)
                  JO L 347, 20.12.2013, p. 884.

                     (12)
                  JO C 373, 20.12.2013, p. 1.

                     (13)
                  JO L 347, 20.12.2013, p. 855.

                     (14)
                  JO C 373, 20.12.2013, p. 1.

                     (15)
                  Regulamentul (UE, Euratom) nr. 1311/2013 al Consiliului de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

                     (16)
                   A se introduce data de către Parlament înainte de publicarea în JO.